
1. ՆԵՐԳՐԱՎՄԱՆ ԴԵՊՔԸ ԵՎ ՀԻՄՆԱՎՈՐՈՒՄՆԵՐԸ

 Հաշվեքննիչ պալատի հաղորդակցության և արարողակարգի բաժինը (այսուհետ՝ բաժին) Հաշվեքննիչ պալատի աջակցող մասնագիտական կառուցվածքային ստորաբաժանում է, որն ի թիվս այլ գործառույթների ապահովում է ՀՀ Սահմանադրությանը, օրենքներին և այլ իրավական ակտերին համապատասխան Հաշվեքննիչ պալատի հաղորդակցությունը՝ շահառուների հետ փոխգործակցությունը և ներքին հաղորդակցության արդյունավետ միջավայրի առկայությունը, Հայաստանի Հանրապետության միջազգային պայմանագրերով սահմանված լիազորությունների շրջանակում և կարգով այլ բարձրագույն հաշվեքննիչ մարմինների հետ համատեղ իրականացվող այդ պայմանագրերով ստանձնած պարտավորությունների կատարումը, ինչպես նաև Հաշվեքննիչ պալատի արարողակարգային հարցերի կազմակերպումը:
Հաշվի առնելով «Եվրասիական տնտեսական միության մասին» համաձայնագրով սահմանված դրույթները, Հաշվեքննիչ պալատը, որպես Հայաստանի Հանրապետության արտաքին հաշվեքննություն (հսկողություն) իրականացնող պետական ֆինանսական հսկողության մարմին, յուրաքանչյուր տարի մասնակցում է «Եվրասիական տնտեսական միության մասին» համաձայնագրով նախատեսված ԵԱՏՄ անդամ պետությունների բարձրագույն հաշվեքննիչ մարմինների կողմից իրականացվող երկու համատեղ հսկողական միջոցառումներին հետևյալ թեմաներով՝
· ԵԱՏՄ անդամ պետությունների ներմուծման մաքսատուրքերի (համարժեք այլ տուրքերի, հարկերի և հավաքագրումների) գումարների հաշվեգրում և բաշխում, դրանք՝ որպես եկամուտ, Եվրասիական տնտեսական միության անդամ պետությունների բյուջեներ փոխանցում․
· ԵԱՏՄ բյուջեի միջոցների ձևավորում, կառավարում ու տնօրինում, Եվրասիական տնտեսական միության գույքի և այլ ակտիվների օգտագործում:
ԵԱՏՄ շրջանակում համատեղ հսկողական միջոցառումները և արարողակարգային հարցերի կազմակերպումը կրում են շարունակական բնույթ, ուստի, վերոհիշյալ գործառույթների իրականացման շարունակականությունը արդյունավետ իրականացնելու նպատակով, ինչպես նաև նախատեսվելիք աշխատանքների ծավալի կտրուկ ավելացմամբ պայմանավորված, անհրաժեշտություն է առաջացել բաժնում ներգրավել փորձագետ՝ ներքոհիշյալ գործառույթների կատարման համար։
Փորձագետի աշխատանքը՝ աշխատանքային պայմանագրի գործողության ընթացքում, ընդգրկում է հետևյալ գործառույթների իրականացումը․
· իրականացնել բաժնի ներքին կազմակերպչական աշխատանքները` թարգմանություններ ռուսերենից հայերեն և հայերենից ռուսերեն,
· ապահովել արարողակարգային հարցերի կազմակերպումը,
· ղեկավարվելով «Եվրասիական տնտեսական միության մասին» 2014 թվականի մայիսի 29-ի միջազգային պայմանագրի 22-րդ և 26-րդ հոդվածներով սահմանված պահանջներով, մասնակցել «Ներմուծման մաքսատուրքերի ԵԱՏՄ անդամ պետությունների բյուջեների միջև բաշխման ենթակա գումարները ժամանակին փոխանցելու կարգի կիրառման նկատմամբ» և «Եվրասիական տնտեսական միության մարմիններում արտաքին աուդիտ (հսկողություն) իրականացնելու մասին» ԵԱՏՄ անդամ պետությունների բարձրագույն հաշվեքննիչ մարմինների կողմից իրականացվող համատեղ հսկողական միջոցառումներին, այդ թվում`
· մասնակցել վերոհիշյալ համատեղ հսկողական միջոցառումների կազմակերպման նախապատրաստական աշխատանքներին (ծրագրերի, հարցաշարերի, համապատասխան որոշումների նախագծերի և հսկողական միջոցառումներին առնչվող այլ փաստաթղթերի կազմում),
· մասնակցել ներմուծման մաքսատուրքերի մասով ԵԱՏՄ անդամ պետությունների լիազորված մարմիններում՝ գանձապետական համակարգերում (Հայաստանի Հանրապետության ֆինանսների նախարարություն՝ ք. Երևան, Բելառուսի Հանրապետության ֆինանսների նախարարություն՝ ք. Մինսկ, Ղազախստանի Հանրապետության ֆինանսների նախարարության գանձապետարանի կոմիտե՝ ք. Աստանա, Ղրղզստանի Հանրապետության ֆինանսների նախարարության կենտրոնական գանձապետարան՝ ք. Բիշքեկ և Ռուսաստանի Դաշնության դաշնային գանձապետարանի միջտարածաշրջանային գործառնական վարչություն՝ ք. Մոսկվա) իրականացվող համատեղ հսկողական միջոցառումներին,
· իրականացնել ԵԱՏՄ անդամ պետությունների մաքսային մարմիններից հարցման արդյունքներով ստացված փաստաթղթերի ուսումնասիրություն և վերլուծություն,
· մասնակցել ԵԱՏՄ մարմիններում՝ Եվրասիական տնտեսական հանձնաժողովում (Ռուսաստանի Դաշնություն ք. Մոսկվա) և ԵԱՏՄ դատարանում (Բելառուսի Հանրապետություն ք. Մինսկ) բյուջետային միջոցների ձևավորման, կառավարման ու տնօրինման, գույքի և այլ ակտիվների օգտագործման վերաբերյալ համատեղ հսկողական միջոցառումներին,
· մասնակցել վերոհիշյալ համատեղ հսկողական միջոցառումների արդյունքներով համապատասխան ամփոփ հաշվետվությունների կազմման, համաձայնեցման և դրանց հաստատման համար այլ նախապատրաստական աշխատանքներին:
· մասնակցել ԱՊՀ և ԵԱՏՄ անդամ երկրների միջև համագործակցության շրջանակներում իրականացվող միջոցառումների կազմակերպման և արարողակարգային աշխատանքներին, աշխատանքային խմբերի պարբերական բնույթի նիստերին և սեմինարներին,
· ապահովել Հաշվեքննիչ պալատի ռուսերեն լեզվով նամակագրությունը,
· իրականացնել բաժնի գործառույթներին առնչվող այլ աշխատանքներ՝ սահմանված ժամկետում և որակով։

1. ՓՈՐՁԱԳԵՏԻՆ ՆԵՐԿԱՅԱՑՎՈՂ ՊԱՀԱՆՋՆԵՐԸ

       Բարձրագույն կրթություն, ռուսերեն լեզվի (բանավոր և գրավոր) վարժ տիրապետում, առնվազն երեք տարվա աշխատանքային փորձ՝ արտաքին պետական հաշվեքննության և միջազգային համագործակցության բնագավառում, վերլուծելու, պլանավորելու հմտություններ, համակարգչով և ժամանակակից այլ տեխնիկական միջոցներով վարժ աշխատելու ունակություն, ՀՀ Սահմանադրության, «Հաշվեքննիչ պալատի մասին» ՀՀ օրենքի, Հաշվեքննիչ պալատի կանոնադրության և կանոնակարգի, Հաշվեքննիչ պալատի 
կողմից մշակված մեթոդաբանությունների և ուղեցույցների իմացություն, ինչպես նաև Ռուսաստանի Դաշնության բյուջետային գործընթացի մեթոդական ապահովման, բյուջետային դասակարգումների վերաբերյալ համապատասխան մեթոդաբանության տիրապետում և Ռուսաստանի Դաշնության բյուջետային համակարգի ստուգման փորձի առկայություն։

1. ԱՇԽԱՏԱՆՔՆԵՐԻ ԻՐԱԿԱՆԱՑՄԱՆ ԺԱՄԱՆԱԿԱՀԱՏՎԱԾԸ

       Փորձագետը ներգրավվում է պայմանագիրը կնքելու օրվանից մինչև մեկ տարի ժամկետով։
1. ԱՇԽԱՏԱՆՔՆԵՐԻ ԱԿՆԿԱԼՎՈՂ ԱՐԴՅՈՒՆՔԸ

       Փորձագետի կողմից իրականացվող աշխատանքների ակնկալվող արդյունքը՝
· Հաշվեքննիչ պալատի՝ «Եվրասիական տնտեսական միության մասին» միջազգային պայմանագրով նախատեսված ԵԱՏՄ անդամ պետության բարձրագույն հաշվեքննիչ մարմինների հետ երկու համատեղ հսկողական միջոցառումներին պարտադիր մասնակցելու պարտավորության կատարում,
· ռուսերեն լեզվով մասնագիտական թարգմանություններ, 
· մասնակցություն ԱՊՀ և ԵԱՏՄ երկրների համատեղ աշխատանքային խմբերի կողմից իրականցվող աշխատանքներին, պարբերական սեմինարներին, անհրաժեշտության դեպքում զեկույցների և շնորհանդեսների կազմում,
· ԱՊՀ և ԵԱՏՄ երկրների իրավասու մարմինների հետ հաղորդակցության ապահովում,
· Հաշվեքննիչ պալատի աշխատակիցների ուղևորությունների, այցելությունների, նրանց մասնակցությամբ անցկացվող արարողակարգային և այլ միջոցառումների նախապատրաստական և կազմակերպական աշխատանքների ապահովում։

1. ՀԱՇՎԵՏՎՈՒԹՅՈՒՆՆԵՐ ՆԵՐԿԱՅԱՑՆԵԼՈՒ ԺԱՄԿԵՏՆԵՐԸ

Փորձագետը, ըստ անհրաժեշտության,  ստորաբաժանման ղեկավարի սահմանած պարբերականությամբ, ինչպես նաև պայմանագրի ժամկետի ավարտից 5 օր առաջ ստորաբաժանման ղեկավարի միջոցով հաշվետվություն է ներկայացնում Հաշվեքննիչ պալատի գլխավոր քարտուղարին:
6. ԱՇԽԱՏԱՆՔՆԵՐԻ ԳՆԱՀԱՏՄԱՆ ՉԱՓԱՆԻՇՆԵՐԸ, ԱՇԽԱՏԱՆՔՆԵՐԻ ԳՆԱՀԱՏՄԱՆ ԱՐԴՅՈՒՆՔՆԵՐԻ ԱՄՓՈՓՄԱՆ ԺԱՄԿԵՏՆԵՐԸ

       Փորձագետի աշխատանքը գնահատվում է մինչև պայմանագրի ժամկետի լրանալը: Աշխատանքը գնահատվում է սույն ծրագրի 5-րդ կետով սահմանված կարգով և ժամկետում ներկայացված հաշվետվությունների հիման վրա, որի արդյունքում երևում է, թե հաշվետու ժամանակահատվածում փորձագետն իր առջև դրված խնդիրներն ինչպես է իրականացրել: Կատարած աշխատանքի արդյունքը գնահատվում է անբավարար, բավարար, լավ կամ գերազանց: Աշխատանքի արդյունքը անբավարար գնահատվելու դեպքում, գործատուի հայեցողությամբ պայմանագիրը կարող է վաղաժամկետ միակողմանի լուծվել։
Փաստաթղթերի ընդունման վերջնաժամկետն է  24.12.2025թ.
ՀՀ քաղաքացին փաստաթղթերը ներկայացնում է անձամբ կամ էլեկտրոնային փոստի միջոցով:
ք. Երևան, Բաղրամյան 19, ՀՀ հաշվեքննիչ պալատ
հեռ. 011-888-145,  էլ.փոստ՝  ani.karapetyan@armsai.am:	

Չի թույլատրվում պայմանագիր կնքել, եթե տվյալ անձը պաշտոնից ազատվել կամ տվյալ անձի ծառայությունը վերջին մեկ տարվա ընթացքում դադարեցվել է կարգապահական տույժ կիառելու, օրենքով սահմանված փորձաշրջանը չանցնելու, օրենքի խախտմամբ պաշտոնի նշանակվելու, «Հանրային ծառայության մասին» Հայաստանի Հանրապետության օրենքով սահմանված անհամատեղելիության պահանջները չպահպանելու, Հայաստանի Հանրապետության քաղաքացիությունը դադարեցնելու, ուժի մեջ մտած՝ նրա նկատմամբ կայացված մեղադրական դատավճռի դեպքերում, բացառությամբ այն դեպքերի, երբ նշանակվել է տուգանք, ինչպես նաև երկու տարի անընդմեջ իր մեղքով վերապատրաստման անհատական ծրագրով հաստատված կրեդիտները չստանալու դեպքում:
     Պաշտոնի նշանակելու իրավասություն ունեցող պաշտոնատար անձի կողմից ընտրությոն կատարելու եղանակներն են՝ 
· դիմում ներկայացրած քաղաքացիների փաստաթղթերի ուսումնասիրություն և հարցազրույց։

Հարցազրույցին մասնակցելու համար անհրաժեշտ է ներկայացնել հետևյալ փաստաթղթերը․
1. անձնագրի և/կամ նույնականացման քարտի պատճենը,
1. մասնագիտական գիտելիքների և աշխատանքային ունակությունների տիրապետման տեսանկյունից ներկայացվող պահանջների բավարարումը հավաստող փաստաթղթերի՝ դիպլոմի/ների/, վկայականի/ների/, աշխատանքային գրքույկի (վերջինիս բացակայության դեպքում անհրաժեշտ է ներկայացնել տեղեկանք/ներ համապատասխան մարմնից/ներից) պատճենները բնօրինակների հետ միասին,
1. արական սեռի անձինք՝ նաև զինվորական գրքույկի կամ դրան փոխարինող ժամանակավոր զորակոչային տեղամասից կցագրման վկայականի պատճենները՝ բնօրինակի հետ միասին, կամ համապատասխան տեղեկանք,
1. հայտարարություն ՀՀ կառավարության 2018 թվականի օգոստոսի 2-ի N 878-Ն որոշմամբ հաստատված կարգի 13-րդ կետով նախատեսված սահմանափակումների բացակայության մասին (Հայտարարության ձևը կցվում է),
1. մեկ լուսանկար 3x4 սմ չափսի,
1. դիմում (Ձևը կցվում է)։
Հարցազրույցին անհրաժեշտ է ներկայանալ անձը հավաստող փաստաթղթով և ներկայացված փաստաթղթերի բնօրինակներով:

